钦定古今图书集成/明伦汇编/官常典/第400卷 > 陈吾德
## 钦定古今图书集成/明伦汇编/官常典/第400卷 > 陈吾德

按《明外史》本传：“吾德，字懋修，归善人。嘉靖四十四年
进士，授行人。隆庆三年，擢工科给事中。两广多盗，将
吏率虚文罔上，吾德列便宜八事，皆允行。明年正月
朔，日有食之，已而月复食，吾德言岁首，日月并食，天
之大灾。陛下宜屏斥一切玩好，应天以实。”诏遣中官
督织造，吾德偕同官严用和切谏报闻。帝从中官崔
敏言，命市珍宝。户部尚书刘体干、户科都给事中李
己执奏不从。吾德复偕己上疏曰：“伏睹《登极诏书》，罢
采办，蠲加泒。且云：各监局以缺乏为名，移文苛取，及
所司阿附奉行者。言官即时论奏，治以重典，海内闻
之，欢若更生。比者左右近习，干请纷纭，买玉市珠，传
帖数下，人情惶骇，咸谓诏书不信，无所适从。迩时府
库久虚，民生困瘁。司度支者方日夕忧危。陛下奈何
以玩好故，费数十万赀乎？敏等献谄营私，罪不可宥。
乞亟谴斥，以全诏书。”大信。帝震怒，杖己百，锢刑部狱，
斥吾德为民。神宗嗣位，起吾德兵科中贵，郑真从子
传奉为锦衣。吾德疏谏故都御史刘焘贪墨，时将以
遗佚征，吾德论寝之。万历元年进右给事中。张居正
柄国，谏官言事必先请，吾德独不往。礼部主事宋儒
与兵部主事熊敦朴不相能，诬敦朴欲劾居正，属尚
书谭纶劾罢之。既而诬渐白，吾德遂劾儒，亦谪之外。
居正以吾德不白，已嗛之。未几，成国公朱希忠卒，赠
定襄王，居正指也。两都言官谏，不纳。及慈宁宫后室
灾，吾德皆力争。居正益怒，出为饶州知府。有盗建昌
王印章者，遁之南京，见获。居正客操江，都御史王篆
坐吾德部下失盗，谪马邑典史。御史又劾其莅饶时违制讲学，用库金市学田，遂除名为民。居正死，荐起
思州推官，移宝庆同知。皆以亲老不赴。后终湖广佥
事。